MT Steyn-standbeeld se toekoms steeds in gedrangDie Marthinus Theunis Steyn-standbeeld op die Universiteit van die Vrystaat se hoofkampus. (Foto: UVS) Die Universiteit van die Vrystaat (UVS) het Donderdag aangekondig dat hulle verskeie openbare verhore sal hou om sodoende die lot van die Marthinus Theunis Steyn-standbeeld op dié universiteit se hoofkampus te bepaal. Volgens Lacea Loader, woordvoerder van die UVS, sal gesprekke en voorleggings oor die moontlike verwydering van dié standbeeld volgende week op al drie UVS-kampusse afskop. Dit volg nadat #FeesmustFall-studente in 2016 ten gunste van die onttroning van apartheidsera-leiers betoog het. Dié studentegroep glo dat die Vrystaatse universiteit “ontkolonaliseer” moet word en dring gevolglik daarop aan dat die standbeeld van MT Steyn summier verwyder word. Steyn was gedurende 1896 en 1902 die president van die voorheen onafhanklike Vrystaat. Die universiteit moes in 2016 noodgedwonge veiligheidswagte aanstel om dié beeld te beskerm nadat dit deur studente met verf bestook is. Nog ŉ standbeeld, dié van Charles Robberts Swart op dieselfde kampus, het ook gedurende die #Feesmustfall-beweging deurgeloop. Opstandige studente kon daarin slaag om dié beeld af te breek. Swart was gedurende 1961 en 1967 president van die Republiek van Suid-Afrika. Loader vertel dat die beplande verhore die geleentheid sal bied vir lede van die universiteitsgemeenskap asook die publiek om mondelinge voorleggings oor die posisie van die MT Steyn-standbeeld op kampus te maak. “Die verhore sal spesifiek fokus op die verwydering, hervestiging, herinterpretasie en behoud van die beeld en maak deel uit van die Heritage Impact Assessment (HIA) wat deur die Vrystaatse Provinsiale Erfenishulpbronne-owerheid (FSPHRA) vereis word,” het Loader gesê. Verskeie geboue en strate reg oor die Rosestad is na Steyn en Swart vernoem. Die voormalige CR Swart-gebou, die Vrystaatse regering se provinsiale hoofkantoor, is in 2015 ter ere aan die ontslape Kubaanse leier, Fidelo Castro, hernoem.